Մեկ այլ նախագիծ` “Ես եմ աշխարհքի լոյսը” խորագրով, արվեստագետը ներկայացրել էր քրիստոնեությունը Հայաստանում պետական կրոն հռչակելու 1700-ամյակին նվիրված մրցույթին` առաջարկելով երկֆիգուր խաչակերպ կոմպոզիցիա: Խաչի գաղափարը հատակագծում արտահայտված է գրանիտե չորս ողորկված սալերի համադրությամբ: Հորինվածքում Տիրամոր կուրծքը նմանեցված է հայկական եկեղեցու գմբեթի, որի կենտրոնից Սուրբ լույսը ներթափանցում է Աշխարհ` հայելակերպ բրոնզե շրջանակի միջով, որն արձանի կենտրոնական առանցքային դիտակետից ընկալվում է որպես պատանի Հիսուսի լուսապսակ: Հեղինակն իր այս աշխատանքը պատկերացնում է Երևանի Սբ Գրիգոր Լուսավորիչ եկեղեցու առջևի փոքրիկ հրապարակում, որի պատճառով էլ քանդակի ուրվագիծը համահունչ է նշված շինության ընդհանուր ուրվապատկերին: